Nõukogu määrus (EÜ) nr 2550/2000,

17. november 2000,

millega muudetakse määrust (EÜ) nr 1626/94, millega kehtestatakse teatavad Vahemere kalavarude kaitse tehnilised meetmed

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 27. juuni 1994. aasta määrust (EÜ) nr 1626/94, millega kehtestatakse teatavad Vahemere kalavarude kaitse tehnilised meetmed, [1] eriti selle artikli 3 lõiget 1 ja artikli 6 lõiget 1,

võttes arvesse komisjoni ettepanekut

ning arvestades järgmist:

(1) Määruse (EÜ) nr 1626/94 artikli 3 lõikega 1 ja artikli 6 lõikega 1 sätestatakse teatavad tehnilised kaitsemeetmed, mille suhtes kuni 31. maini 2000 kohaldati teatava traditsioonilise kalanduse või kalapüügiga seotud eritingimusi.

(2) Kalapüük, mille suhtes nimetatud eritingimusi kohaldati, annab väga olulise panuse suure hulga kalapüügiettevõtete üldisesse majandusse.

(3) Nõukogu 24. juuni 1999. aasta määruse (EÜ) nr 1448/1999 (millega nähakse ette teatava Vahemere kalapüügi haldamise üleminekumeetmed ja muudetakse määrust (EÜ) nr 1626/94) [2] artikli 2 lõikega 2 nähakse ette, et ühendus esitab kogu asjakohase teadusinfo alusel nõukogule ettepaneku eespool nimetatud eritingimustega hõlmatud kalapüügi jätkamise lubatavuse ning niisugust kalapüüki reguleerivate tehniliste tingimuste kohta.

(4) Kalanduse teadus-, tehnika- ja majanduskomitee (STECF) esitas 3. kuni 7. aprillini 2000 toimunud täiskogu istungil oma arvamuse ülalnimetatud kalapüügi bioloogilise mõju kohta. Kalanduse teadus-, tehnika- ja majanduskomitee info alusel võib järeldada, et teatava kalapüügi kahjulikku mõju mere kalavarudele võib teatavate tehniliste tingimustega leevendada.

(5) Järgides komisjoni poolt vastavalt nõukogu 20. detsembri 1992. aasta määruse (EMÜ) nr 3760/92 (millega luuakse ühenduse kalanduse ja akvakultuuri süsteem) [3] artikli 14 lõikele 2 esitatud aruannet, leiab 2002. aasta jooksul aset arutelu ühise kalanduspoliitika üle, millega luuakse alus käesoleva probleemi ja teiste Vahemere teatava kalapüügiga seotud probleemide pikaajaliseks lahendamiseks.

(6) Seetõttu on asjakohane ette näha, et artikli 3 lõike 1 ja artikli 6 lõike 1 kohased olemasolevad eritingimused jäävad kehtima kuni 31. detsembrini 2002 kalapüügiga kalavarudele avaldatava mõju leevendamise tehniliste tingimuste kohaselt.

(7) Liikmesriigid peaksid siseriiklike õigusaktidega reguleerima eespool nimetatud tehnilisi tingimusi vastavalt suunistele, mis on kehtestatud kalanduse teadus-, tehnika- ja majanduskomitee nõuande alusel.

(8) Määrust (EÜ) nr 1626/94 tuleks vastavalt muuta,

ON VASTU VÕTNUD KÄESOLEVA MÄÄRUSE:

Artikkel 1

Käesolevaga muudetakse määrust (EÜ) nr 1626/94 järgmiselt.

1. Artikli 3 lõikes 1 asendatakse teine lõik järgmisega:

"Välja arvatud juhul, kui nõukogu otsustab komisjoni ettepanekul kvalifitseeritud häälteenamusega teisiti, võib kõiki kalapüügivahendeid, mida vastavalt 1994. aasta 1. jaanuaril kehtinud siseriiklikule õigusaktile kasutatakse rannale lähemal, kui on sätestatud esimeses lõigus, kasutada 31. detsembrini 2002, võttes aluseks teaduslikud andmed, mis tõestavad, et nende kasutamine ei avalda kalavarudele negatiivset mõju."

2. Artiklile 3 lisatakse järgmine lõige:

"1a. Kalapüügivahendite, välja arvatud ganguitraali kasutamine lõike 1 teise lõigu tingimuste kohaselt on keelatud, kui asjaomane liikmesriik ei ole kehtestanud meetmeid, mis tagavad, et kõnealune kalapüük:

- ei ohustata lõikes 3 ettenähtud keeldu,

- ei häiri nende laevade tegevust, mis kasutavad muid kalapüügivahendeid kui traalid, noodad või teised samalaadsed veetavad võrgud,

- piirdub sihtliikidega, mille lossimisel ei järgita alammõõtu vastavalt artiklile 8,

- on piiratud sel viisil, et IV lisas nimetatud liikide saak on minimaalne,

- laevadel on vastavalt nõukogu 27. juuni 1994. aasta määrusele (EÜ) nr 1627/94 (millega nähakse ette kalapüügilubasid käsitlevad üldsätted) [4] väljaantud kalapüügiload.

Nendest meetmetest teatatakse komisjonile enne 31. detsembrit 2000."

3. Artikli 6 lõikes 1 asendatakse kuupäev "31. mai 2000" kuupäevaga "31. detsember 2002".

4. Artiklile 6 lisatakse järgmine lõige:

"1a. Kalapüügivahendite kasutamine lõike 1 teise lõigu tingimuste kohaselt on keelatud, kui asjaomane liikmesriik ei ole kehtestanud meetmeid, mis tagavad, et kõnealune kalapüük:

- piirdub sihtliikidega, mille lossimisel ei järgita alammõõtu vastavalt artiklile 8,

- on piiratud sel viisil, et IV lisas nimetatud liikide saak on minimaalne,

- laevadel on vastavalt määrusele (EÜ) nr 1627/94 väljaantud kalapüügiload.

Nendest meetmetest teatatakse komisjonile enne 31. detsembrit 2000."

Artikkel 2

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1. juunist 2000.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. november 2000

Nõukogu nimel

eesistuja

J. Glavany

[1] EÜT L 171, 6.7.1994, lk 1. Määrust on viimati muudetud määrusega (EÜ) nr 812/2000 (EÜT L 100, 20.4.2000, lk 3).

[2] EÜT L 167, 2.7.1999, lk 7.

[3] EÜT L 389, 31.12.1992, lk 1. Määrust on viimati muudetud määrusega (EÜ) nr 1181/98 (EÜT L 164, 9.6.1998, lk 1).

[4] EÜT L 171, 6.7.1994, lk 7.

--------------------------------------------------